  Виталий Пронин Зинаида Рябинина, валтӥсь редактор: Шаерамы мынэ П. Чайковский нимо 58-тӥез фестиваль. Сӥземын со быдӟым крезьгурчилэн 175 ар тырмонэзлы.Театре мон нырысьсэ сюри, 6-тӥ классын дышетскыкум. Балконысен учким кыӵе ке опереттаез. Зэмзэ вераса, ми номырзэ ӧм валалэ, но адӟим - «лымы тӧдьы» сяна, вань мукет но крезьгур!Берло ини, городын улыны кутскыса, одӥг-ог луонлык кылдылӥз улэп крезьгурез кылыны, балетэз адӟыны. Крезьгур искусствоын номыре валасьтэмъёс понна но синъёс мукет сямен усьтӥсько вылэм. Но, жаляса верано, асьме кадьёс понна со шумпотон синсузёнтэм луэ. Балконысен учкон гинэ но тросэз понна вормонтэм дуно. Ярам, али «Мынам Удмуртие» канал вакчияк лэзья крезьгур люкетъёсты.Но со понна ми таяз арняе кӧттырымонамы горим - филармониын ортчиз зэмос удмурт фестиваль «Маскара». 3 ар талэсь азьло «Удмурт дунне» газет вазиськиз вал «Шулдыр ӝытысь» эшъёсмылы, таӵе ужрад ортчытъяны ӵектыса. Туж шумпотӥськом, малпан улонэ пыӵаз - удмурт маскарчилэн Анатолий Ушаковлэн ӵош ужам эшъёсыз мыло-кыдо басьтӥськизы гуртысь маскарчиосты калыке поттон борды. Азьвыл та ужрадын сценкаос-юморескаос гинэ ке вал, туэ со ортчиз КВН амалэн. Куспазы нюръяськизы 3 командаос: пичи пургаос, якшур-бќдьяос но алнашъёс.Богдан Анфиногеновлэн потӥз куинь книгаез: «Вашкала платок», «Туала носок» но «Кайта сапог»... Тодмо ведущийлэсь Пётр Пушкинлэсь Кун Думае депутатэ кандидатуразэ палэнтӥзы. Пресс-службаез сое тазьы валэктӥз: Пушкин депутат луиз ке, мукет депутатъёслы пал кыл но вераны уз сёты ни... Та но трос мукет маскара веранъёсын шулдыртӥзы Пичи Пурга ёросысь Бобья-Учалась «тыпыр-тапыръёс». Тунсыко номеръёссы вал якшур-бӧдьяослэн но, алнашъёслэн но.пургаослэсь азьвыл юаськод ке, кыӵе улӥськоды шуыса, «кыштыр-кыштыр» шуо вал, табере тани - «тыпыр-тапыр»! Сюлэм лычсузе. Таӵе усточиосты ӵемгес калыке поттаны, будэтыны кулэ, но со туж бадӟым йыр висён вылэм - КВН-концерт пуктонлэсь секытгес... транспорт утчаны. Сыӵе югдур котькуд ёросын. Соин валче куддыр йыре кыштыр-кыштыр каръясько сьӧлыко малпанъёс: тыпыртыны кутскиськом, капырто ке. Песянайёсын озьы ӧй вал шат?  